Mike Pence , varaforseti Bandaríkjanna , hefur ótal sinnum talað opinberlega gegn réttindum samkynhneigðra og er samkvæmt eigin skilreiningu : „ Kristinn , íhaldssamur og Repúblikani . Í þessari röð . ” Þá hefur hann meðal annars haldið því fram að hjónabönd samkynhneigðra boði samfélagslegt hrun og að kynhneigð sé val . Pence mun koma í opinbera heimsókn til Íslands 3. september næstkomandi en Samtökin ‘ 78 hafa harðlega gagnrýnt heimsóknina . Formaður samtakanna , Þorbjörg Þorvaldsdóttir , hefur bent á að allan stjórnmálaferil sinn hefur Pence unnið gegn réttindum hinsegin fólks : „ Pence kom inn í fulltrúaþing Bandaríkjanna 2001 og varð ríkisstjóri Indiana frá 2013 - 2016 . Allan þann tíma hefur hann unnið gegn hinsegin réttindum beint og óbeint , “ sagði Þorbjörg í Morgunútvarpinu á Rás 2 fyrir stuttu . „ Hann er svo sannarlega enginn bandamaður og hreinlega illgjörðamaður . “ Árið 2007 var lagt fram frumvarp á Bandaríska þinginu sem myndi banna mismunun á vinnustöðum á grundvelli kynhneigðar . Pence kaus gegn frumvarpinu og sagði það „ stríða gegn trúarfrelsi á vinnustöðum . ” Þingið samþykkti að lokum frumvarpið árið 2013 en féll síðar í Hvíta húsinu . Pence fór í gagnstæða átt á tímabili sínu sem ríkisstjóri Indiana . Árið 2015 undirritaði hann lög þar sem fólki var gert frjálst að mismuna samkynhneigðum á grundvelli trúarskoðana . Vildi reka hinsegin sem opinberar kynhneigð sína úr hernum Pence var mikill stuðningsmaður stefnu Bandaríska hersins „ Dont Ask , Dont Tell . ” Stefnan , sem var samþykkt af ríkisstjórn Bill Clinton árið 1994 , bannaði samkynheigðum og tvíkynhneigðum hermönnum að opinbera kynhneigð sína . Pence sagði í viðtali við CNN árið 2010 að herinn væri ekki vettvangur til að „ prófa sig áfram . ” Stefnan var felld niður árið 2011 . Í maí 2016 skipaði ríkisstjórn Barack Obama skólum að breyta reglum tengdum salernissnotkun . Hvíta húsið fyrirskipaði að óheimilt væri að banna transfólki að nota salerni í samræmi við sjálfsmynd . „ Ríkisstjórnin á ekkert með að blanda sér í svona mál , ” sagði Pence þegar hann mótmælti aðgerðunum .